VI. АНАЛИЗА ЕФЕКАТА ЗАКОНА

***На кога ће и како ће највероватније утицати решења у закону***

Овај закон ће имати утицаја на привреду, пружаоце и кориснике услуга, као и на државне органе и организације које имају надлежности у области транспорта опасне робе.

У погледу државних органа и организација, овим се законом јасније одређује и разграничава њихова надлежност. Пример за то су одредбе о заштити животне средине које су до сада биле недовољно јасне, нарочито када је реч о преплитању надлежности појединих институција, што је престављало отежавајућу околност за спровођење тих одредаба, као и за доношење одговарајућих подзаконских аката. Овим законом се врши усклађивање са постојећом регулативом сходно којој je укинуто доношење прописа из члана 48. Закона који већ постоји у сличном облику и у надлежности је министарства за послове заштите животне средине. Ово решење је у свему усклађено и са надлежностима које су чланом 5а Закона о министарствима („Службени гласник РСˮ, бр. 44/14, 14/15, 54/15, 96/15-др.закон и 62/17) поверене Министарству заштите животне средине, с обзиром да се оно, између осталог, стара о заштити ваздуха; заштити озонског омотача, као и заштити од буке и вибрација.

Одредбе овог закона требало би позитивно да утичу на домаће превозникe, с обзиром да се предвиђа продужење рока за испитивање возила ради издавања ADR сертификата о одобрењу за возила која најчешће у погледу документације нису у потпуности усклађена са ADR и прописима о хомологацији.

Предлогом закона се додатно предвиђа и поступак овлашћивања стручних лица која прегледају покретну опрему под притиском и цистерне.

Такође се уводи дефинисање изгледа жига који на покретну опрему под притиском и цистерне ставља овлашћено стручно лице у складу ADR/RID/ADN.

Овим законом се дефинишу корисник кола цистерне у транспорту опасне робе што до сада није било дефинисано.

Предлог закона ће повећати ниво безбедности саобраћаја јер је дефинисано да возила која превозе опасну робу са високом потенцијалном опасношћу и цистерне имају предност приликом преласка државне границе.

Када је реч о комисији за полагање испита за возача, Предлог закон предвиђа олакшани начин образовања комисије у односу на досадашње решење, чиме се битно утиче на рад Комисије, Министарства и на кандидате који су поднели захтев за полагање испита.

Одредбе овог закона требало би да позитивно утичу на субјекте у транспорту опасне робе, као и на запослене у тим субјектима, с обзиром да се овим законом јасније дефинишу њихова права и обавезе и одређени услови које морају да испуне.

Након анализе одредаба Закона о транспорту опасне робе („Службени гласник РСˮ, број 104/16), и анализе одредаба Предлога закона у погледу којих је било највише питања странака, захтева за мишљење о примени прописа, иницијатива за одржавање састанака и одржаних састанака, анализе података о броју поднетих захтева за издавање сертификата о одобрењу за возила, захтева за стручна лица, усклађивања са ADR/RID/ADN, инспекцијских надзора на терену и прописивања прецизнијих обавеза учесника у транспорту опасне робе, анализе спровођење испита за возаче саветнике и лица са сертификатом ADN уочено је да је неопходно отклонити правне празнине и прецизирати поједине одредбе.

Одредбе овог закона утичу и на остале учеснике у транспорту опасне робе, с обзиром да се сада јасно и детаљно уређују њихове обавезе.

***Који су трошкови које ће примена акта изазвати грађанима и привреди***

Примена овог закона неће изазвати значајне нове трошкове грађанима и привреди, с обзиром да се његовим одредбама постојећа решења не мењају значајно, већ се постојећа унапређују и уређују на јаснији и детаљнији начин. Предвиђени трошкови се претежно односе на обавезу плаћања одређених административних такси прописаних законом којима се уређују административне таксе.

***Да ли су позитивне последице доношења закона такве да оправдавају трошкове које ће он створити***

С обзиром да ће доношење овог закона омогућити даље подизање нивоа безбедности у транспорту опасне робе, то свакако оправдава све трошкове које ће он створити.

***Да ли акт стимулише појаву нових привредних субјеката на тржишту и тржишну конкуренцију***

Имајући у виду да се овим законом прецизирају права, обавезе и одговорности већ постојећих привредних субјеката, њиме се не стимулише појава нових привредних субјеката на тржишту.

***Да ли су све заинтересоване стране имале прилику да изнесу своје ставове***

У припреми овог закона одржано је више радних састанака у којима су, осим представника Министарства грађевинарства, саобраћаја и инфраструктуре, као овлашћеног предлагача, учествовали и давали своје примедбе и сугестије чланови радне групе коју чине представници: Министарства унутрашњих послова, Министарства одбране, Министарствa пољопривреде, шумарства и водопривреде, Министарства привреде, Министарствa рударства и енергетике, Министарствa финансија (Управа царине), Министатствa трговине, туризма и телекомуникација, Минитарствa заштите животне средине, Агенције за безбедност саобраћаја, Привреднe коморe Србије, као и представници удружења, привредних субјеката, именованих тела итд.

***Које ће се мере током примене закона предузети да се би се остварило оно што се доношењем закона намерава***

Реч је о свим оним мерама којима се Предлог закон извршава, а то су: доношење свих предвиђених подзаконских аката, увођење регистра за покретну опрему под притиском, регистра возила за транспорт опасне робе и регистра стручних лица, овлашћивање стручних лица и увођење обавеза за власнике цистерне у железничком саобраћају.